คาร์ฟูร์เปิดศึก ให้ส่วนลดทันทีหนีสะสมแต้ม
โพสต์ทูเดย์ &#8212; คาร์ฟูร์รับศึกบัตรสมาชิกแข่งเดือด ทุ่ม 50 ล้านบาท อัดแคมเปญรักษาฐานลูกค้า ชูมอบส่วนลด หลีกแข่งสะสมแต้ม
24 ก.ย. 2552

โพสต์ทูเดย์ — คาร์ฟูร์รับศึกบัตรสมาชิกแข่งเดือด ทุ่ม 50 ล้านบาท อัดแคมเปญรักษาฐานลูกค้า ชูมอบส่วนลด หลีกแข่งสะสมแต้ม
น.ส.ประภาพรรณ พลอยแสงงาม ผู้อำนวยการฝ่ายคัดเลือกสินค้า บริษัท เซ็นคาร์ ผู้บริหารห้างค้าปลีกคาร์ฟูร์ เปิดเผยว่า รอยัลตีโปรแกรมหรือการสร้างความจงรักภักดีของลูกค้า จะเข้ามามีบทบาทในการแข่งขันของธุรกิจค้าปลีกมากขึ้น เห็นได้จากการเปิดตัวบัตรสมาชิกของทุกห้างค้าปลีก ทำให้คาร์ฟูร์ต้องปรับกลยุทธ์การบริหารบัตรสมาชิกไอวิช ที่มีฐานสมาชิกกว่า 1.6 ล้านราย
ทั้งนี้ บริษัทจะชูกลยุทธ์เพิ่มความถี่ในการจัดรายการส่งเสริมการขายเป็นเฉลี่ยทุก 2 สัปดาห์ จากเดิมที่จัดเดือนละ 1 ครั้ง รวมทั้งเพิ่มสิทธิพิเศษมากขึ้น อาทิ จัดรายการชิงรางวัล แลกซื้อสินค้าราคาพิเศษ หรือมอบส่วนลดพิเศษเพิ่ม ซึ่งจะเน้นจุดเด่นจากการมอบส่วนลดให้ทันที ต่างจากค่ายอื่นที่จะเน้นการสะสมแต้มเป็นหลัก
ล่าสุดบริษัทใช้งบ 50 ล้านบาท จากงบที่จะใช้ทำตลาดในไตรมาสสุดท้ายรวม 140 ล้านบาท จัดกิจกรรม “เดือนคาร์ฟูร์” ขึ้น ระหว่างวันที่ 25 ก.ย. – 29 ต.ค.นี้ โดยนำสินค้ากว่า 1,000 รายการ มาจำหน่ายในราคาพิเศษ อาทิ สินค้าราคาเดียว 50 บาท รวมทั้งสินค้าจัดรายการซื้อ 1 แถม 1 และสินค้าลด 50% เพื่อกระตุ้นกำลังซื้อลูกค้าที่เข้ามาใช้บริการ โดยเฉพาะลูกค้าสมาชิกไอวิช เมื่อซื้อครบทุก 600 บาท จะได้รับคูปองส่วนลด 1 ใบ เพื่อเป็นส่วนลดครั้งต่อไป ตั้งแต่ 3%-10%-20%-50% และสูงสุด 100% สำหรับการซื้อสินค้าไม่เกิน 10,000 บาท 
 “การจัดรายการดังกล่าวเพื่อร่วมฉลองครบการดำเนินงานครบ 50 ปี ของคาร์ฟูร์ ในประเทศฝรั่งเศส ซึ่งคาดว่าจะช่วยกระตุ้นกำลังซื้อของลูกค้าให้เพิ่มขึ้นทั้งลูกค้าทั่วไป รวมทั้งลูกค้าที่เป็นสมาชิกบัตรไอวิช จากปัจจุบันการซื้อต่อครั้งของลูกค้าทั่วไปอยู่ที่ราว 630 บาท ส่วนลูกค้าสมาชิกจะอยู่ที่ 800-900 บาท ขณะเดียวกันยังช่วยกระตุ้นการซื้อซ้ำให้กับกลุ่มสมาชิกราว 1.6 ล้านราย และมีการใช้จ่ายจริง (Active) ที่ประมาณ 60% คาดจะช่วยกระตุ้นให้มีสัดส่วนเพิ่มเป็น 70% ได้ ส่วนหวังเพิ่มสมาชิกเป็น 2 ล้านรายสิ้นปีนี้
สำหรับผลประกอบการในช่วง 8 เดือนที่ผ่านมา มียอดขายเป็นที่น่าพอใจ เพราะยังคงมีการเติบโตได้ตามปกติ แม้จะอยู่ในภาวะที่เศรษฐกิจชะลอตัว โดยกลุ่มอาหารยังคงเป็นกลุ่มหลักที่ทำยอดขายให้ราว 65-70% ส่วนสินค้าเครื่องใช้ไฟฟ้า เสื้อผ้า และเครื่องใช้ส่วนบุคคล มียอดขายในระดับที่ทรงตัว เช่นเดียวกับสินค้าเฮ้าส์แบรนด์ที่เติบโตได้ดีเช่นกัน โดยปัจจุบันมีสัดส่วนยอดขายราว 12% ขณะที่การลงทุนของบริษัทก็เป็นไปตามแผนที่วางไว้ โดยมีการขยายสาขาใหม่ได้อีก 6 แห่ง ผ่านงบราว 1,500 ล้านบาท ส่งผลให้สิ้นปีนี้บริษัทจะมีสาขารวมทั้งสิ้น 39 แห่ง